LV Eiropas Savienības Oficiālais Vēstnesis C 40/20

Uzklausīšanas amatpersonas nobeiguma ziņojums (1) Alumīnija fluorīda lietā

(Lieta COMP/39.180)

2011/C 40/12

No lēmuma projekta šajā lietā izriet šādi apsvērumi.

Priekšvēsture

Uzņēmums Boliden Odda A/S 2005. gada martā iesniedza atbrīvojuma pieteikumu saskaņā ar 2002. gada Paziņojumu par iecietību. Komisija 2005. gada 28. aprīlī piešķīra Boliden nosacītu atbrīvojumu no sodanaudas.

Turpmākajā izmeklēšanā Komisija secināja, ka alumīnija fluorīda (ķīmiskais savienojums balta pulvera veidā, kas tiek izmantots alumīnija ražošanā) ražotāji ir rīkojušies saskaņoti, apmainījušies ar sensitīvu informāciju un vienojušies par cenām, cenu pieaugumu un tirgus sadalīšanu.

Komisija veica pārbaudes uzņēmumu Alufluor AB, Derivados del Fluor SA, Fluorsid SpA un C.E. Guilini & C. Srl telpās un izjautāja bijušo darbinieku, kura uzņēmums iesniedza atbrīvojuma pieteikumu. Tika arī nosūtīti 18. panta informācijas pieprasījumi, ievērojot Regulu (EK) Nr. 1/2003.

Uzņēmums Fluorsid SpA2007. gada 22. aprīlī tieši pirms iebildumu nosūtīšanas iesniedza atbrīvojuma pieteikumu, ko Komisija 2007. gada 13. jūlijā noraidīja.

Iebildumu izklāsts

Komisija 2007. gada 24. aprīlī pieņēma iebildumu izklāstu un nosūtīja to šādiem iesaistītiem uzņēmumiem: Boliden Odda A/S, Derivados del Fluor, Fluorsid SpA, Industries Chimiques du Fluor, Industrial Química de Mexico, Minerales y Productos Derivados, Minmet Financing Company, Outokumpu un QB Industrias. Laikposmā no 2007. gada 26. līdz30. aprīlim uzņēmumi saņēma iebildumus un CD-ROM ar lietas materiāliem. Vairāki uzņēmumi pieprasīja īsus pagarinājumus, kurus toreizējā uzklausīšanas amatpersona Serge Durande piešķīra.

Piekļuve lietas materiāliem

Tajā pat laikā radās jautājums par piekļuvi lietas materiāliem, kas paredzēja jauna CD-ROM nosūtīšanu 2007. gada 18. un 19. jūnijā, kas nozīmēja, ka tika noteikti jauni beigu termiņi. Beigu termiņi tika noteikti laikposmā no 2007. gada 1. līdz10. augustam, un visi uzņēmumi savlaicīgi atbildēja.

Sarunas ar bijušo darbinieku, kura uzņēmums iesniedza atbrīvojuma pieteikumu, audioieraksti tika apkopoti vienā dokumentā un pievienoti lietas materiāliem. Komisija paļaujas tikai uz informāciju, kas ietverta parakstītajā dokumentā, bet ieinteresētajiem uzņēmumiem ir tiesības piekļūt audioierakstiem, jo tie ir izjautāšanas satura mehāniska reprodukcija. Parakstītajā kopsavilkumā arī iekļauts apstiprinājums, ka piekļuve audioierakstiem var tikt piešķirta citām ieinteresētam personām, un tā kā ne izjautātā persona, ne pieteikuma iesniedzējs neiebilda, tie pēc pieprasījuma tika nosūtīti ieinteresētajām personām.

Aizdomas par nekonsultēšanos saskaņā ar Eiropas un Vidusjūras reģiona valstu nolīgumu

Uzņēmums ICF uzstāj, ka Komisijas pienākums bija ievērot Eiropas un Vidusjūras reģiona valstu nolīgumu, kas noslēgts starp ES un Tunisijas valdību, kā arī konsultēties ar Asociācijas komiteju par procedūru. Tomēr šajā gadījumā Komisija piemēro Līguma 81. pantu, nevis minēto nolīgumu. Jebkurā gadījumā nolīgums neparedz piešķirt īpašas tiesības privātiem uzņēmumiem šajā procedūrā.

Trešās personas

Šajā procedūrā trešās personas nepiedalījās.

Mutiskā uzklausīšana

Mutiskā uzklausīšana notika 2007. gada 13. septembrī. Uzklausīšanā piedalījās visas personas.

Lēmuma projekts

Lēmuma projekts nav nosūtīts dažiem iebildumu adresātiem, proti, Derivados del Fluor, SA, Minerales y Productos Derivados, SA (Derivados del Fluor mātesuzņēmums) un Outokumpu Oyj galvenokārt pārkāpumu ilguma samazinājuma dēļ lēmuma projektā salīdzinājumā ar iebildumu izklāstu.

Komisijai iesniegtajā lēmuma projektā ir iekļauti tikai tie iebildumi, attiecībā uz kuriem iesaistītajām personām tika dota iespēja paust savu viedokli.

Ņemot vērā iepriekš minēto, es uzskatu, ka šajā gadījumā iesaistīto personu tiesības tikt uzklausītām ir ievērotas.

Briselē, 2008. gada 24. jūnijā Michael ALBERS

(1) Saskaņā ar 15. un 16. pantu Komisijas 2001. gada 23. maija Lēmumā 2001/462/EK, EOTK par uzklausīšanas amatpersonu darba uzdevumiem dažos tiesas procesos par konkurenci – OV L 162, 19.6.2001., 21. lpp.